Tenniskappinn Novak Djokovic ætlar að verja titilinn á Opna ástralska meistaramótinu í tennis. Allir keppendur eiga að vera bólusettir gegn kórónuveirunni en Serbinn fær undanþágu til að taka þátt.
Opna ástralska er fyrsta risamót ársins. Allir keppendur og starfsfólk eiga samkvæmt reglum mótsins að vera bólusettir gegn covid eða með læknisvottorð um undanþágu.
Djokovic, sem hefur unnið mótið oftast allra eða níu sinnum, hefur ekki viljað svara því opinberlega hvort hann sé bólusettur eða ekki. Hann skrifaði á Instagram í dag að hann væri á leið til Ástralíu með undanþágu. Djokovic freistar þess því að vinna mótið í tíunda sinn. Hann vantar aðeins einn risatitil upp á að fara fram úr Svisslendingnum Roger Federer og Spánverjanum Rafael Nadal yfir flesta sigra í einliðaleik karla á risamóti í tennis. Allir þrír hafa unnið 20 risamót.
Einn leikur var í úrvalsdeild karla í körfubolta í gærkvöld. Stjarnan vann þá sannfærandi 20 stiga sigur á Njarðvík 97-77. Með sigrinum lyfti Stjarnan sér upp í fimmta sæti deildarinnar með 12 stig, jafnmörg og Tindastóll og Valur sem eiga bæði leik til góða.
Skotinn Peter Wright er heimsmeistari í pílukasti í annað sinn. Hann mætti Englendingnum Michael Smith í úrslitaleiknum í gærkvöld. Eftir sveiflukenndan en spennandi leik vann Wright að lokum 7-5. Hann vann titilinn í fyrsta skiptið árið 2020.
Úlfarnir höfðu betur, 1-0, gegn Manchester United í ensku úrvalsdeildinni í fótbolta í gær. Portúgalinn Joao Moutinho skoraði sigurmarkið átta mínútum fyrir leikslok. Þetta var fyrsta tap United undir stjórn Þjóðverjans Ralf Rangnick. Úlfarnir fóru með sigrinum upp í áttunda sæti deildarinnar með 28 stig en United er sem fyrr í sjöunda sætinu en þremur stigum munar á liðunum.